b'\n_START_ARTICLE_\nTai \xc4\x8ci\n_START_PARAGRAPH_\nTai \xc4\x8ci \xc4\x8cuan (arba tiesiog Tai \xc4\x8ci, kin\xc5\xb3 kalba\xc2\xa0\xe2\x80\x93 \xe2\x80\x9eauk\xc5\xa1\xc4\x8diausios ribos kovos menas\xe2\x80\x9c)\xc2\xa0\xe2\x80\x93 kin\xc5\xb3 kovos menas, pasi\xc5\xbeymintis \xc5\xa1velniais ir l\xc4\x97tais judesiais. Jis nuo seno \xc5\xbeinomas kaip sveikatingumo, savigynos ir fizinio poilsio bei dvasinio nu\xc5\xa1vitimo visuma. Tai \xc4\x8ci tikslas\xc2\xa0\xe2\x80\x93 savigyna bei sveikatos stiprinimas, o jo galutinis praktikavimo tikslas\xc2\xa0\xe2\x80\x93 gyvenimo prasm\xc4\x97s, harmonijos su pasauliu ir pa\xc4\x8diu savimi atradimas. Teisingai atliekami Tai \xc4\x8ci \xc4\x8cuan judesi\xc5\xb3 sistemos pratimai, padeda: atsipalaiduoti, nuraminti mintis, gerinti kraujotak\xc4\x85, taisyti k\xc5\xabno laikysen\xc4\x85, sustiprinti imunin\xc4\x99 sistem\xc4\x85 bei vystyti vidin\xc4\x99 energij\xc4\x85 \xc4\x8ci. Tai \xc4\x8ci \xc4\x8cuan kovos menas prad\xc4\x97jo formuotis Kinijoje prie\xc5\xa1 kelis \xc5\xa1imtme\xc4\x8dius. Jos filosofin\xc4\xaf pagrind\xc4\x85 suk\xc5\xabr\xc4\x97 m\xc4\x85stytojai daoistai, ie\xc5\xa1koj\xc4\x99 b\xc5\xabd\xc5\xb3 kaip pasiekti ilgaam\xc5\xbei\xc5\xa1kum\xc4\x85 ir pa\xc5\xbeinti gyvenimo esm\xc4\x99. \xc5\xa0io meno pradininku laikomas daoistas vienuolis atsiskyr\xc4\x97lis \xc4\x8c\xc5\xbean Sanfenas. Jo sukurta sistema priskiriama vidin\xc4\x97ms u\xc5\xa1u mokykloms.'